śrī-dhanañjaya-viracitaṁ

# daśarūpakam

### (1)

## prathamaḥ prakāśaḥ

**namas tasmai gaṇeśāya yat-kaṇṭhaḥ puṣkarāyate |**

**mad-ābhoga-ghana-dhvāno nīla-kaṇṭhasya tāṇḍave ||1||**

**daśarūpānukāreṇa yasya mādyanti bhāvakāḥ |**

**namaḥ sarva-vide tasmai viṣṇave bharatāya ca ||2||**

**kasyacid eva kadācid dayayā viṣayaṁ sarasvatī viduṣaḥ |**

**ghaṭayati kam api tam anyo vrajati jano yena vaidagdhīm ||3||**

**uddhṛtyoddhṛtya sāraṁ yama-khila-nigamān nāṭya-vedaṁ viriñci-**

**ścakre yasya prayogaṁ munir api bharatas tāṇḍavaṁ nīlakaṇṭhaḥ |**

**śarvāṇī lāsyam asya pratipadam aparaṁ lakṣma kaḥ kartum īṣṭe**

**nāṭyānāṁ kintu kiñcid praguṇa-racanayā lakṣaṇaṁ saṅkṣipāmi ||4||**

**vyākīrṇe manda-buddhīnāṁ jāyate mati-vibhramaḥ |**

**tasyārthas tat-padais tena saṁkṣipya kriyate’ñjasā ||5||**

**ānanda-nisyandiṣu rūpakeṣu vyutpatti-mātraṁ phalam alpa-buddhiḥ |**

**yo’pītihāsādivad āha sādhus tasmai namaḥ svāduparāṅmukhāya ||6||**

**avasthānukṛtir nāṭyaṁ rūpaṁ dṛśyatayocyate |**

**rūpakaṁ tat-samāropāt daśadhaiva rasāśrayam ||7||**

**nāṭakaṁ sa-prakaraṇaṁ bhāṇaḥ prahasanaṁ ḍimaḥ |**

**vyāyoga-samavakāra- vīthy-aṅkehāmṛgā iti ||8||**

**anyad bhāvāśrayaṁ nṛtyaṁ nṛttaṁ tāla-layāśrayam |**

**ādyaṁ padārthābhinayo mārgo deśī tathā param ||9||**

**madhuroddhata-bhedena tad dvayaṁ dvividhaṁ punaḥ ||**

**lāsya-tāṇḍava-rūpeṇa nāṭakādy-upakārakam ||10||**

**vastu netā rasas teṣāṁ bhedakaḥ vastu ca dvidhā |**

**tatrādhikārikaṁ mukhyam āṅgaṁ prāsaṅgikaṁ viduḥ ||11||**

**adhikāraḥ phala-svāmyam adhikārī ca tat prabhuḥ |**

**tan nirvartyam abhivyāpi vṛttaṁ syād ādhikārikam ||12||**

**prāsaṅgikaṁ parārthasya svārtho yasya prasaṅgataḥ |**

**sānubandhaṁ patākāḍhyaṁ prakarīti pradeśa-bhāk ||13||**

**prastutāgantu-bhāvasya vastuno vyakti-sūcakam |**

**patākā-sthānakaṁ tulya-saṁvidhāna-viśeṣaṇam ||14||**

**prakhyātotpādya-miśratva-bhedāt tredhāpi tat tridhā |**

**prakhyātam itihāsādir utpādyaṁ kavi-kalpitam ||15||**

**miśraṁ ca saṅkarān nānto divya-martyādi-bhedataḥ |**

**kāryaṁ trivargas tac-chuddham ekānekānubandhi ca ||16||**

**svalpoddiṣṭas tu tad-dhetur bījaṁ vistāry anekadhā |**

**avāntarārtha-vicchede bindur accheda-kāraṇam ||17||**

**bīja-bindu-patākākhya-prakarī-kārya-lakṣaṇāḥ |**

**artha-prakṛtayaḥ pañca tā etāḥ parikīrtitāḥ ||18||**

**avasthāḥ pañca kāryasya prārabdhasya phalārthibhiḥ |**

**ārambha-yatna-prāpty-āśā-niyatāpti-phalāgamāḥ ||19||**

**autsukya-mātram ārambhaḥ phala-lābhāya bhūyase |**

**prayatnas tu tad-aprāptau vyāpāro’titvarānvitaḥ ||20||**

**upāyāpāya-śaṅkābhyāṁ prāptir niyatāptiḥ suniścitā ||21||**

**samagra-phala-sampattiḥ phala-yogo yathocitā |**

**artha-prakṛtayaḥ pañca pañcāvasthā-samanvitāḥ ||22||**

**yathāsaṅkhyena jāyante mukhādyāḥ pañca sandhayaḥ |**

**antaraikārtha-sambandhaḥ sandhir ekānvaye sati ||23||**

**mukha-pratimukhe garbhaḥ sāvamarśopasaṁhṛtiḥ |**

**mukhaṁ bīja-samutpattir nānārtha-rasa-sambhavāḥ ||24||**

**aṅgāni dvādaśaitasya bījārambha-samanvayāt |**

**upakṣepaḥ parikaraḥ parinyāso vilobhanam ||25||**

**yuktiḥ prāptiḥ samādhānaṁ vidhānaṁ paribhāvanā |**

**udbheda-bheda-karaṇāny anvarthāny atha lakṣaṇam ||26||**

**bīja-nyāsa upakṣepaḥ tad-bāhulyaṁ parikriyā |**

**tan-niṣpattiḥ parinyāso guṇākhyānaṁ vilobhanam ||27||**

**sampradhāraṇam arthānāṁ yuktiḥ prāptiḥ sukhāgamaḥ |**

**bījāgamaḥ samādhānaṁ vidhānaṁ sukha-duḥkhakṛt ||28||**

**paribhāvo’dbhutāveśa udbhedo gūḍha-bhedanam |**

**karaṇaṁ prakṛtārambho bhedaḥ protsāhanā matā ||29||**

**lakṣyālakṣyatayodbhedas tasya pratimukhaṁ bhavet |**

**bindu-prayatnānugamād aṅgāny asya trayodaśa ||30||**

**vilāsaḥ parisarpaś ca vidhūtaṁ śama-narmaṇī |**

**narmadyutiḥ pragamanaṁ nirodhaḥ paryupāsanam ||31||**

**vajraṁ puṣpam upanyāso varṇa-saṁhāra ity api |**

**raty-arthehā vilāsaḥ syād dṛṣṭa-naṣṭānusarpaṇam ||32||**

**parisarpaḥ vidhūtaṁ syād aratiḥ tac-chamaḥ śamaḥ |**

**parihāsa-vaco narma dhṛtis tajjā dyutir matā ||33||**

**uttarā vāk-pragamanaṁ hita-rodho nirodhanam |**

**paryupāstir anunayaḥ puṣpaṁ vākyaṁ viśeṣavat ||34||**

**upanyāsas tu sopānaṁ vajraṁ pratyakṣa-niṣṭhuram |**

**cāturvarṇyopagamanaṁ varṇa-saṁhāra iṣyate ||35||**

**garbhas tu dṛṣṭa-naṣṭasya bījasyānveṣaṇaṁ muhuḥ |**

**dvādaśāṅgaḥ patākā syān na vā syāt prāpti-sambhavaḥ ||36||**

**abhūtāharaṇaṁ mārgo rūpodāharaṇe kramaḥ |**

**saṅgrahaś cānumānaṁ ca toṭakādhibale tathā ||37||**

**udvega-sambhramākṣepāḥ lakṣaṇaṁ ca praṇīyate |**

**abhūtāharaṇaṁ chadma mārgas tattvārtha-kīrtanam ||38||**

**rūpaṁ vitarkavad vākyaṁ sotkarṣaṁ syād udāhṛtiḥ |**

**kramaḥ sañcintyamānāptir bhāva-jñānam athāpare ||39||**

**saṅgrahaḥ sāma-dānoktir abhyūho liṅgato’numā |**

**adhibalam abhisandhiḥ saṁrabdhaṁ toṭakaṁ vacaḥ ||40||**

**toṭakasyānyathābhāvaṁ bruvate’dhibalaṁ budhāḥ |**

**saṁrabdha-vacanaṁ yat tu toṭakaṁ tad udāhṛtam ||41||**

**udvego’rikṛtā bhītiḥ śaṅkā-trāsau ca sambhramaḥ |**

**garbha-bīja-samudbhedād ākṣepaḥ parikīrtitaḥ ||42||**

**krodhenāvamṛśodyatra vyasanād vā vilobhanāt |**

**garbha-nirbhinna-bījārthaḥ so’vamarśaa iti smṛtaḥ ||43||**

**tatrāpavāda-sampheṭau vidrava-drava-śaktayaḥ |**

**dyutiḥ prasaṅgaś chalanaṁ vyavasāyo virodhanam ||44||**

**prarocanā vicalanam ādānaṁ sampheṭo roṣa-bhāṣaṇam |**

**vidravo vadha-bandhādir dravo guru-tiraskṛtiḥ ||45||**

**virodha-śamanaṁ śaktis tarjanodvejane dyutiḥ |**

**guru-kīrtanaṁ prasaṅgaś chalanaṁ cāvamānanam ||46||**

**vyavasāyaḥ sva-śakty-uktiḥ saṁrabdhānāṁ virodhanam |**

**siddhāmantraṇato bhāvi-darśikā syāt prarocanā ||47||**

**vikatthanā vicalanam ādānaṁ kārya-saṅgrahaḥ |**

**bījavanto mukhādy-arthā viprakīrṇā yathāyatham ||48||**

**aikārthyam upanīyante yatra nirvahaṇaṁ hi tat |**

**sandhir vibodho grathanaṁ nirṇayaḥ paribhāṣaṇam ||49||**

**prasādānanda-samayāḥ kṛti-bhāṣopagūhanāḥ |**

**pūrva-bhāvopasaṁhārau praśastiś ca caturdaśa ||50||**

**sandhir bījopagamanaṁ nibodhaḥ kārya-mārgaṇam |**

**grathanaṁ tad-upakṣepo’nubhūtākhyo tu nirṇayaḥ ||51||**

**paribhāṣā mitho jalpaḥ prasādaḥ paryupāsanam |**

**ānando vāñchitāvāptiḥ samayo duḥka-nirgamaḥ ||52||**

**kṛtir labdhārtha-śamanaṁ mānādyāptiś ca bhāṣaṇam |**

**kārya-dṛṣṭy-adbhuta-prāptī pūrva-bhāvopagūhane ||53||**

**varāptiḥ kāvya-saṁhāraḥ praśāstiḥ śubha-śaṁsanam |**

**uktāṅgānāṁ catuḥṣaṣṭiḥ ṣoḍhā caiṣāṁ prayojanam ||54||**

**iṣṭasyārthasya racanā gopya-guptiḥ prakāśanam |**

**rāgaḥ prayogasyāścaryaṁ vṛttāntasyānupakṣayaḥ ||55||**

**dvedhā vibhāgaḥ kartavyaḥ sarvasyāpīha vastunaḥ |**

**sūcyam eva bhavet kiñcid dṛśya-śravyam athāparam ||56||**

**nīraso’nucitas tatra saṁsūcyo vastu-vistaraḥ |**

**dṛśyas tu madhurodātta-rasa-bhāva-nirantaraḥ ||57||**

**arthopakṣepakaiḥ sūcyaṁ pañcabhiḥ pratipādayet |**

**viṣkambha-cūlikāṅkāsyāṅkāvatāra-praveśakaiḥ ||58||**

**vṛtta-vartiṣyamāṇānāṁ kathāṁśānāṁ nidarśakaḥ |**

**saṅkṣepārthas tu viṣkambho madhya-pātra-prayojitaḥ ||59||**

**ekāneka-kṛtaḥ śuddhaḥ saṅkīrṇo nīca-madhyamaiḥ |**

**tadvad evānudāttoktyā nīca-pātra-prayojitaḥ ||60||**

**praveśo’ṅka-dvayasyāntaḥ śeṣārthasyopasūcakaḥ |**

**antar-javanikā-saṁsthaiś cūlikārthasya sūcanā ||61||**

**aṅkānta-pātrair aṅkāsyaṁ chinnāṅkasyārtha-sūcanāt |**

**aṅkāvatāras tv aṅkānte pāto’ṅkasyāvibhāgataḥ ||62||**

**ebhiḥ saṁsūcayet sūcyaṁ dṛśyam aṅkaiḥ pradarśayet |**

**nāṭya-dharmam apekṣyaitat punar-vastu tridheṣyate ||63||**

**sarveṣāṁ niyatasyaiva śrāvyam aśrāvyam eva ca |**

**sarva-śrāvyaṁ prakāśaṁ syād aśrāvyaṁ svagataṁ matam ||64||**

**dvedhānyan nāṭya-dharmākhyaṁ janāntam apavāritam |**

**tripatākākareṇānyān apavāryāntarā kathām ||65||**

**anyonyāmantraṇaṁ yat syāj janānte taj janāntikam |**

**rahasyaṁ kathyate’nyasya parāvṛttyāpavāritam ||66||**

**kiṁ bravīṣy evam ity ādi vinā pātraṁ bravīti yat |**

**śrutvevānuktam apy ekas tat syād ākāśa-bhāṣitam ||67||**

**ity-ādy-aśeṣam iha vastu-vibheda-jātaṁ**

**rāmāyaṇādi ca vibhāvya bṛhat-kathāṁ ca |**

**āsūtrayet tad-anu netṛ-rasānuguṇyāc**

**citrāṁ kathām ucita-cāru-vacaḥ-prapañcaiḥ ||68||**

iti dhanañjaya-kṛta-daśa-rūpakasya

prathamaḥ prakāśaḥ samāptaḥ

||1||

(2)

### dvitīyaḥ prakāśaḥ

**netā vinīto madhuras tyāgī dakṣaḥ priyaṁvadaḥ |**

**rakta-lokaḥ śucir vāgmī rūḍha-vaṁśaḥ sthiro yuvā ||1||**

**buddhy-utsāha-smṛti-prajñā-kalāmāna-samanvitaḥ |**

**śūro dṛḍhaś ca tejasvī śāstra-cakṣuś ca dhārmikāḥ ||2||**

**bhedaiś caturdhā lalita-śāntodāttoddhatair ayam |**

**niścinto dhīra-lalitaḥ kalāsaktaḥ sukhī mṛduḥ ||3||**

**sāmānya-guṇa-yuktas tu dhīra-śānto dvijādikaḥ |**

**mahā-sattvo’tigambhīraḥ kṣamāvān avikatthanaḥ ||4||**

**sthiro nigūḍhāhaṅkāro dhīrodātto dṛḍhavrataḥ |**

**darpa-mātsarya-bhūyiṣṭho māyā-cchadma-parāyaṇaḥ ||5||**

**dhīroddhatas tv ahaṅkārī calaś caṇḍo vikatthanaḥ |**

**sa dakṣiṇaḥ śaṭho dhṛṣṭaḥ pūrvā pratyanyayā hṛtaḥ ||6||**

**dakṣiṇo’syāṁ sahṛdayaḥ gūḍha-vipriya-kṛc chaṭhaḥ |**

**vyaktāṅga-vaikṛto dhṛṣṭo’nukūlas tv eka-nāyikaḥ ||7||**

**patākā-nāyakas tv anyaḥ pīṭha-mardo vicakṣaṇaḥ |**

**tasyaivānucaro bhaktaḥ kiñcid ūnaś ca tad-guṇaiḥ ||8||**

**eka-vidho viṭaś cānyo viṭaś cānyo hāsya-kṛc ca vidūṣakaḥ |**

**lubdho dhīroddhataḥ stabdhaḥ pāpa-kṛd vyasanī ripuḥ ||9||**

**śobhā vilāso mādhuryaṁ gāmbhīryaṁ sthairya-tejasī |**

**lalitaudāryam ity aṣṭau sāttvikāḥ pauruṣā guṇāḥ ||10||**

**nīce ghṛṇādhike spardhā śobhāyāṁ śaurya-dakṣate |**

**gatiḥ sadhairyā dṛṣṭiś ca vilāse sasmitaṁ vacaḥ ||11||**

**ślakṣṇo vikāro mādhuryaṁ saṁkṣobhe sumahaty api |**

**gāmbhīryaṁ yat prabhāvena vikāro nopalakṣate ||12||**

**vyavasāyād acalanaṁ sthairyaṁ vighna-kulād api |**

**adhikṣepādy-asahanaṁ tejaḥ prāṇātyayeṣv api ||13||**

**śṛṅgārākāra-ceṣṭātvaṁ sahajaṁ lalitaṁ mṛdu |**

**priyoktyājīvitād dānam audāryaṁ sad-upagrahaḥ ||14||**

**svānyā sādhāraṇa-strīti tad-guṇā nāyikā tridhā |**

**mugdhā madhyā pragalbheti svīyā śīlārjavādi-yuk ||15||**

**mugdhā nava-vayaḥ kāmā ratau vāmā mṛdu krudhi |**

**madhyodyad-yauvanānaṅgā mohānta-surata-kṣamā ||16||**

**dhīrā sotprāsa-vakroktyā madhyā sāśru kṛtāgasam |**

**khedayed dayitaṁ kopād adhīrā paruṣākṣaram ||17||**

**yauvanāndhā smaronmattā pragalbhā dayitāṅgake |**

**vilīyamānevānandād ratārambhe’py acetanā ||18||**

**sāvahitthādarodās te rataui dhīretarā krudhā |**

**santarjya tāḍayet madhyā madhyādhīreva taṁ vadet ||19||**

**dvedhā jyeṣṭhā kaniṣṭhā cety amugdhā dvādaśoditāḥ |**

**anya-strī kanyakoḍhā ca nānyoḍhāṅgi-rase kvacit ||20||**

**kanyānurāgam icchātaḥ kuryād aṅgāṅgi-saṁśrayam |**

**sādharaṇa-strī gaṇikā kalā-prāgalbhya-dhaurtya-yuk ||21||**

**channa-kāma-sukhārthajña-svatantrāhaṁyu-paṇḍakān |**

**rakteva rañjayed āḍhyān niḥsvān mātrā vivāsayet ||22||**

**raktaiva tv aprahasane naiṣā divya-nṛpāśraye |**

**āsām aṣṭāv avasthāḥ syuḥ svādhīna-patikādikāḥ ||23||**

**āsannāyatta-ramaṇā hṛṣṭā svādhīna-bhartṛkā |**

**mudā vāsakasajjā svaṁ maṇḍayaty eṣyati priye ||24||**

**cirayaty avyalīke tu virahotkaṇṭhitonmanāḥ |**

**jñāte’nyāsaṅga-vikṛte khaṇḍiterṣyā-kaṣāyitā ||25||**

**kalahāntaritāmarṣād vidhūte’nuśayārti-yuk |**

**vipralabdhokta-samaya-prāpte’tivimānitā ||26||**

**dūra-deśāntarasthe tu kāryataḥ proṣita-priyā |**

**kāmārtābhisaret kāntaṁ sārayed vābhisārikā ||27||**

**cintā-niḥśvāsa-khedāśru-vaivarṇya-glāny-abhūṣaṇaiḥ |**

**yuktāḥ ṣaḍ-antyā dve cādye krīḍaujjvalya-praharṣitaiḥ ||28||**

**dūtyo dāsi sakhī kārūr dhātreyī prativeśikā |**

**liṅginī śilpinī svaṁ ca netṛ-mitra-guṇānvitā ||29||**

**yauvane sattvajāḥ strīṇām alaṅkārās tu viṁśatiḥ |**

**bhāvo hāvaś ca helā ca trayas tatra śarīrajāḥ ||30||**

**śobhā kāntiś ca dīptiś ca mādhuryaṁ ca pragalbhatā |**

**audāryaṁ dhairyam ity ete sapta bhāvā ayatnajāḥ ||31||**

**līlā vilāso vicchittir vibhramaḥ kilakiñcitam |**

**moṭṭāyitaṁ kuṭṭamitaṁ bibboko lalitaṁ tathā ||32||**

**vihṛtaṁ ceti vijñeyā daśa bhāvāḥ svabhāvajāḥ |**

**nirvikārātmakāt sattvād bhāvas tatrādy-avikriyā ||33||**

**alpālāpaḥ saśṛṅgāro hāvo’kṣi-bhrū-vikāra-kṛt |**

**sa eva helā suvyakta-śṛṅgāra-rasa-sūcikā ||34||**

**rūpopabhoga-tāruṇyaiḥ śobhāṅganānāṁ vibhūṣaṇam |**

**manmathāpita-cchāyā saiva kāntir iti smṛtā ||35||**

**anulbaṇatvaṁ mādhuryaṁ dīptiḥ kāntes tu vistaraḥ |**

**niḥsādhvasatvaṁ prāgalbhyam audāryaṁ praśrayaḥ sadā ||36||**

**cāpalāvihatā dhairyaṁ cid-vṛttir avikatthanā |**

**priyānukaraṇaṁ līlā madhurāṅga-viceṣṭitaiḥ ||37||**

**tātkāliko viṣeṣas tu vilāso’ṅga-kriyoktiṣu |**

**ākalpa-racanālpāpi vicchittiḥ kānti-poṣa-kṛt ||38||**

**vibhramas tvarayā kāle bhūṣā-sthāna-viparyayaḥ |**

**krodhāśru-harṣa-bhīty-ādeḥ saṅkaraḥ kilakiñcitam ||39||**

**moṭṭāyitaṁ tu tad-bhāva-bhāvaneṣṭa-kathādiṣu |**

**sānandāntaḥ kuṭṭamitaṁ kupyet keśādhara-grahe ||40||**

**garvābhimānād iṣṭe’pi bibboko’nādara-kriyā |**

**sukumārāṅga-vinyāso masṛṇo lalitaṁ bhavet ||41||**

**prāpta-kālaṁ na yad brūyād vrīḍayā vihṛtaṁ hi tat |**

**mantrī svaṁ vobhayaṁ vāpi sakhā tasyārtha-cintane ||42||**

**mantriṇā lalitaḥ śeṣā mantri-svāyatta-siddhayaḥ |**

**ṛtvik-purohitau dharme tapasvi-brahma-vādinaḥ ||43||**

**suhṛt-kumārāṭavikā daṇḍe sāmanta-sainikāḥ |**

**antaḥpure varṣa-varāḥ kirātā mūka-vāmanāḥ ||44||**

**mlecchābhīra-śakārādyāḥ sva-sva-kāryopayoginaḥ |**

**jyeṣṭha-madhyādhamatvena sarveṣāṁ ca trirūpatā ||45||**

**tāratamyād yathoktānāṁ guṇānāṁ cottamāditā |**

**evaṁ nāṭye vidhātavyo nāyakaḥ saparicchadaḥ ||46||**

**tad-vyāpārātmikā vṛttiś caturdhā tatra kaiśikī |**

**gīta-nṛtya-vilāsādyair mṛduḥ śṛṅgāra-ceṣṭitaiḥ ||47||**

**narma-tat-sphiñja-tat-sphoṭa-tad-garbhaś caturaṅgikā |**

**vaidagdhya-krīḍitaṁ narma priyopacchandanātmakaṁ ||48||**

**hāsyenaiva sa-śṛṅgāra-bhayena vihitaṁ tridhā |**

**ātmopakṣepa-sambhoga-mānaiḥ śṛṅgāry api tridhā ||49||**

śuddham aṅgaṁ bhayaṁ dvedhā tredhā vāg-veṣa-ceṣṭitaiḥ |

sarvaṁ sahāsyam ity evaṁ narmāṣṭādaśadhoditam ||50||

narma-sphiñjaḥ sukhārambho bhayānto nava-saṅgame |

narma-sphoṭas tu bhāvānāṁ sūcito’lpa-rase lavaiḥ ||51||

channa-netṛ-pratīcāro narma-garbho’rtha-hetave |

aṅgaiḥ sahāsya-nirhāsyair ebhir eṣo’tra kaiśikī ||52||

viśokā sāttvatī sattva-śaurya-tyāga-dayārjavaiḥ |

saṁlāpotthāpakāvasthāṁ sāṅghātyaḥ parivartakaḥ ||53||

saṁlāpako gabhīroktir nānā-bhāva-rasā mithaḥ |

utthāpakas tu yatrādau yuddhāyotthāpayet param ||54||

mantrārtha-daiva-śaktyādeḥ sāṅghātyaḥ saṅgha-bhedanam |

prārabdhotthāna-kāryānya-karaṇāt parivartakaḥ ||55||

ebhir aṅgaiś caturdheyaṁ sāttvaty ārabhaṭī punaḥ |

māyendrajāla-saṅgrāma-krodhodbhrāntādi-ceṣṭitaiḥ ||56||

saṅkṣiptikā syāt saṁpheṭo vastūtthānāvapātane |

saṅkṣipta-vastu-racanā saṅkṣiptiḥ śilpa-yogataḥ ||57||

pūrva-netṛ-nivṛttyānye netrantara-parigrahaḥ |

sampheṭas tu samāghātaḥ kruddha-saṁrabdhayor dvayoḥ ||58||

māyādy-utthāpitaṁ vastu vastūtthāpanam iṣyate |

avapātas tu niṣkrāma-praveśa-trāsa-vidravaiḥ ||59||

ebhir aṅgaiś catardheyaṁ nārtha-vṛttir ataḥ parā |

caturthī bhāratī sāpi vācyā nāṭaka-lakṣaṇe ||60||

kaiśikī sāttvatī cārtha-vṛttim ārabhaṭīm iti |

paṭhantaḥ pañcamīṁ vṛttim audbhaṭāḥ pratijānate ||61||

śṛṅgāre kaiśikī vīre sāttvaty ārabhaṭī punaḥ |

rase raudre ca bībhatse vṛttiḥ sarvatra bhāratī ||62||

deśa-bhāṣā-kriyā-veṣa-lakṣaṇāḥ syuḥ pravṛttayaḥ |

lokād evāvagamyaitā yathaucityaṁ prayojayet ||63||

pāṭhyaṁ tu saṁskṛtaṁ nṛṇām anīcānāṁ kṛtātmanām |

liṅginīnāṁ mahādevyā mantrajā-veśyayoḥ kvacit ||64||

strīṇāṁ tu prākṛtaṁ prāyaḥ śauraseny-adhameṣu ca |

piśācātyanta-nīcādau paiśācaṁ māgadhaṁ tathā ||65||

yad deśaṁ nīca-pātraṁ yat tad deśaṁ tasya bhāṣitam |

kāryataś cottamādīnāṁ kāryo bhāṣā-vyatikramaḥ ||66||

bhagavanto varair vācyā vidvad-devarṣi-liṅginaḥ |

viprāmātyāgrajāś cārthā naṭī-sūtra-bhūtau mithaḥ ||67||

rathī sūtena cāuṣmān pūjyaiḥ śiṣyātmajānujāḥ |

vatseti tātaḥ pūjyo’pi sugṛhītābhidhas tu taiḥ ||68||

bhāvo’nugena sūtrī ca mārṣety etena so’pi ca |

devaḥ svāmīti nṛpatir bhṛtyair bhaṭṭeti cādhamaiḥ ||69||

āmantraṇīyāḥ pativaj jyeṣṭha-madhyādhamaiḥ striyaḥ |

**samā haleti preṣyā ca hañje veśyājjukā tathā ||70||**

**kuṭṭiny attety anugataiḥ pūjyāmbā jaratī-janaiḥ |**

**vidūṣakeṇa bhavatī rājñī ceṭīti śabdyate ||71||**

**ceṣṭāguṇodāhṛti-sattva-bhāvān**

**aśeṣato netṛ-daśā-vibhinnān |**

**ko vaktum īśo bharato na yo vā**

**yo vā na devaḥ śaśi-khaṇḍa-mauliḥ ||72||**

iti dhanañjaya-kṛta-daśa-rūpakasya

dvitīyaḥ prakāśaḥ samāptaḥ

||2||

 --o)0(o--

(3)

# atha tṛtīyaḥ prakāśaḥ

**prakṛtitvād athānyeṣāṁ bhūyo rasa-parigrahāt |**

**sampūrṇa-lakṣaṇatvāc ca pūrvaṁ nāṭakam ucyate ||1||**

**pūrva-raṅgaṁ vidhāyādau sūtradhāre vinirgate |**

**praviśya tadvad aparaḥ kāvyārthaṁ sthāpayen naṭaḥ ||2||**

**divya-martye sa tad-rūpo miśram anyataras tayoḥ |**

**sūcayed vastu bījaṁ vā mukhaṁ pātram athāpi vā ||3||**

**raṅgaṁ prasādya madhuraiḥ ślokaiḥ kāvyārtha-sūcakaiḥ |**

**ṛtuṁ kañcid upādāya bhāratīṁ vṛttim āśrayet ||4||**

**bhāratī saṁskṛta-prāyo vāg-vyāpāro naṭāśrayaḥ |**

**bhedaiḥ prarocanāyuktair vīthī-prahasanāmukhaiḥ ||5||**

**unmukhī-karaṇaṁ tatra praśaṁsātaḥ prarocanā |**

**vīthī prahasanaṁ cāpi sva-prasaṅge’bhidhāsyate ||6||**

**vīthy-aṅgāny āmukhatvād ucyante’traiva tat punaḥ |**

**sūtradhāro naṭīṁ brūte māriṣaṁ vā vidūṣakam ||7||**

**sva-kāryaṁ prastutākṣepi citroktyā yat tad āmukham |**

**tatra syuḥ kathodghātaḥ pravṛttakam ||8||**

**prayogātiśayaś cātha vīthy-aṅgāni trayodaśa |**

**svetivṛtta-samaṁ vākyam arthaṁ vā tatra sūtriṇaḥ ||9||**

**gṛhītvā praviśet pātraṁ kathodghāto dvidhaiva saḥ |**

**kāla-sāmya-samākṣipta-praveśaḥ syāt pravṛttakam ||10||**

**eṣo’yam ity upakṣepāt sūtradhāra-prayogataḥ |**

**pātra-praveśo yatraiṣa prayogātiśayo mataḥ ||11||**

**udghātyakāvalagite prapañcatrigate chalam |**

**vāk-kely-adhibale gaṇḍam avasyandita-nālike ||12||**

**asat-pralāpa-vyāhāra-mṛdavāni trayodaśa |**

**gūḍhārtha-pada-paryāya-mālā praśnottarasya vā ||13||**

**yatrānyonyaṁ samālāpo dvedhodghātyaṁ tad ucyate |**

**yatraikatra samāveśāt kāryam anyat prasādhyate ||14||**

**prastute’nyatra vānyat syāt ta c cāvalagitaṁ dvidhā |**

**asad-bhūtaṁ mithaḥ-stotraṁ prapañco hāsya-kṛn mataḥ ||15||**

**śruti-sāmyād anekārtha-yojanaṁ trigataṁ tv iha |**

**naṭādi-tritayālāpaḥ pūrva-raṅge tad iṣyate ||16||**

**priyābhair apriyair vākyair vilobhya chalanāc chalam |**

**vinivṛttasya vākkelī dvis triḥ pratyuktito’pi vā ||17||**

**anyonya-vākyādhikyoktiḥ spardhayādhibalaṁ bhavet |**

**gaṇḍaṁ prastuta-sambandhi-bhinnārthaṁ sahasoditam ||18||**

**rasoktasyānyathā vyākhyā yatrāvasyanditaṁ hi tat |**

**sopahāsā nigūḍhārthā nālikaiva prahelikā ||19||**

**asambaddha-kathā-prāyo’sat-pralāpo yathottaraḥ |**

**anyārtham eva vyāhāro hāsya-lobha-karaṁ vacaḥ ||20||**

doṣā guṇā guṇā doṣā yatra syur mṛdavaṁ hi tat |

eṣāṁ anyatamenārthaṁ pātraṁ cākṣipya sūtra-bhṛt ||21||

prastāvanānte nirgacchet tato vastu prapañcayet |

abhigamya-guṇair yukto śrīrodāttaḥ pratāpavān ||22||

kīrti-kāmo mahotsāhas trayyās trātā mahīpatiḥ |

prakhyāta-vaṁśo rājarṣir divyo vā yatra nāyakaḥ ||23||

tat prakhyātaṁ vidhātavyaṁ vṛttam atrādhikārikam |

yat tatrānucitaṁ kiñcin nāyakasya rasasya vā ||24||

viruddhaṁ tat-parityājyam anyathā vā prakalpayet |

ādyantam evaṁ niścitya pañcadhā tad vibhajya ca ||25||

khaṇḍaśaḥ sandhi-saṁjñās tān vibhāgān api khaṇḍayet |

catuḥṣaṣṭhis tu tāni syur aṅgānīti aparam tathā ||26||

patākā-vṛttam apy ūnam ekādyair anusandhibhiḥ |

aṅgāny atra yathā-lābham asandhiṁ prakarīṁ nyaset ||27||

ādau viṣkambhakaṁ kuryād aṅkaṁ vā kārya-yuktitaḥ |

apekṣitaṁ parityajya nīrasaṁ vastu-vistaram ||28||

yadā sandarśayec cheṣaṁ kuryād viṣkambhakaṁ tadā |

yadā tu sarasaṁ vastu mūlād eva pravartate ||29||

ādāv eva tadāṅkaḥ syād āmukhākṣepa-saṁśrayaḥ |

pratyakṣa-netṛ-carito bindu-vyāpti-puraskṛtaḥ ||30||

aṅko nānā-prakārārtha-savidhāna-rasāśrayaḥ |

anubhāva-vibhāvābhyāṁ sthāyinā vyabhicāribhiḥ ||31||

gṛhīta-muktaiḥ kartavyam aṅginaḥ paritoṣaṇam |

na cātirasato vastu dūraṁ vicchinnatāṁ nayet ||32||

rasaṁ vā na tirodadhyād vastv alaṅkāra-lakṣaṇaiḥ |

eko raso’ṅgī kartavyo vīraḥ śṛṅgāra eva vā ||33||

aṅgam anye rasāḥ sarve kuryān nirvahaṇe’dbhutam |

dūrādhvānaṁ vadhaṁ yuddhaṁ rājya-deśādi-viplavam ||34||

saṁrodhaṁ bhojanaṁ snānaṁ surataṁ cānulepanam |

ambara-grahaṇādīni pratyakṣāṇi na nirdiśet ||35||

nādhikāri-vadhaṁ kvāpi tyājyam āvaśyakaṁ na ca |

ekāhācaritakārtham ittham āsanna-nāyakam ||36||

pātrais tri-caturair aṅgkaṁ teṣāṁ ante’sya nirgamaḥ |

patākā-sthānakāny atra bindur ante ca bījavat ||37||

evam aṅkāḥ prakartavyāḥ praveśādi-puraskṛtāḥ |

pañcāṅkam etad avaraṁ daśāṅkaṁ nāṭakaṁ param ||38||

atha prakaraṇe vṛttam utpādyaṁ loka-saṁśrayam |

amātya-vipra-vaṇijām ekaṁ kuryāc ca nāyakam ||39||

dhīra-praśāntaṁ sāpāyaṁ dharma-kāmārtha-tat-param |

śeṣaṁ nāṭakavat sandhi-praveśa-kara-sādikam ||40||

nāyikā tu dvidhā netuḥ kula-strī gaṇikā tathā |

kvacid ekaiva kulajā veśyā kvāpi dvayaṁ kvacit ||41||

kulajābhyantarā bāhyā veśyā nātikramo’nayoḥ |

ābhiḥ prakaraṇaṁ tredhā saṅkīrṇaṁ dhūrta-saṅkulam ||42||

lakṣyate nāṭikāpy atra saṅkīrṇānya-nivṛttaye |

tatra vastu prakaraṇān nāṭakān nāyako nṛpaḥ ||43||

prakhyāto dhīra-lalitaḥ śṛṅgāro’ṅgī sa-lakṣaṇaḥ |

strī-prāya-catur-aṅkādi-bhedakaṁ yadi cocyate ||44||

eka-dvi-try-aṅka-pātrādi-bhedenānanta-rūpatā |

devī tatra bhavej jyeṣṭhā pragalbhā nṛpa-vaṁśajā ||45||

gambhīrā māninī kṛcchrāt tad-vaśān netṛ-saṅgamaḥ |

nāyikā tādṛśī mugdhā divyā cātimanoharā ||46||

antaḥ-purādi-sambandhād āsannā śruti-darśanaiḥ |

anurāgo navāvastho netus tasyāṁ yathottaraṁ ||47||

netā tatra pravarteta devī-trāsena śaṅkitaḥ |

kaiśiky-aṅgaiś caturbhiś ca yuktāṅkair iva nāṭikā ||48||

bhāṇas tu dhūrta-caritaṁ svānubhūtaṁ pareṇa vā |

yatropavarṇayed eko nipuṇaḥ paṇḍito viṭaḥ ||49||

sambodhenokti-pratyukto kuryād ākāśa-bhāṣitaiḥ |

sūcayed vīra-śṛṅgārau śaurya-saubhāgya-saṁstavaiḥ ||50||

bhūyasā bhāratī vṛttir ekāṅke vastu kalpitam |

mukha-nirvahaṇe sāṅge lāsyāṅgāni daśāpi ca ||51||

geyaṁ padaṁ sthitaṁ pāṭhyam āsīnaṁ puṣpa-gaṇḍikā |

pracchedakas trigūḍham ca saindhavākhyaṁ dvigūḍhakam ||52||

uttamottamakaṁ cānyad ukta-pratyuktam eva ca |

lāsye daśavidhaṁ hy etad aṅga-nirdeśa-kalpanam ||53||

tadvat prahasanaṁ tredhā śuddha-vaikṛta-saṅkaraiḥ |

pākhaṇḍi-vipra-prabhṛti-ceṭa-ceṭī-viṭākulam ||54||

ceṣṭitaṁ veṣa-bhāṣābhiḥ śuddhaṁ hāsya-vaco’nvitam |

kāmukādi-vaco-veṣaiḥ ṣaṇḍha-kañcuki-tāpasaiḥ ||55||

vikṛtaṁ. saṅkarād vīthyā saṅkīrṇaṁ dhūrta-saṅkulam |

rasas tu bhūyasā kāryaḥ ṣaḍvidho hāsya eva tu ||56||

ḍime vastu prasiddhaṁ syād vṛttayaḥ kaiśikīṁ vinā |

netāro deva-gandharva-yakṣa-rakṣo-mahoragāḥ ||57||

bhūta-preta-piśācādyāḥ ṣoḍaśātyantam uddhatāḥ |

rasair ahāsya-śṛṅgāraiḥ ṣaḍbhir dīptaiḥ samanvitaḥ ||58||

māyendrajāla-saṅgrāma-krodhodbhrāntādi-ceṣṭitaiḥ |

candraa-sūryoparāgaiś ca nyāyye raudra-rase’ṅgini ||59||

catur-aṅkaḥ catuḥ-sandhir vimarśo ḍimaḥ smṛtaḥ |

khyātetivṛttau vyāyogaḥ khyātoddhata-narāśrayaḥ ||60||

hīno garbha-vimarśābhyāṁ dīptāḥ syur ḍimavad rasāḥ |

astrī-nimitta-saṅgrāmo jāmadagnya-jaye yathā ||61||

ekāhācaritaikāṅko vyāyogo bahubhir naraiḥ |

kāryaṁ samavakāre’pi āmukhaṁ nāṭakādivat ||62||

khyātaṁ devāsuraṁ vastu nirvimarśās tu sandhayaḥ |

vṛttayo mandakaiśikyo netāro deva-dānavāḥ ||63||

dvādaśodātta-vikhyātāḥ phalaṁ teṣāṁ pṛthak pṛthak |

bahu-vīra-rasāḥ sarve yadvad ambhodhi-manthane ||64||

aṅkais tribhis tri-kapaṭas tri-śṛṅgāras tri-vidravaḥ |

dvi-sandhir aṅkaḥ prathamaḥ kāryo dvādaśa-nālikaḥ ||65||

caturd-dvi-nālikāv antyau nālikā ghaṭikā-dvayam |

vastu-svabhāva-daivāri-kṛtāḥ syuḥ kapaṭās trayaḥ ||66||

nagaroparodha-yuddhe vātāgny-ādika-vidravāḥ |

dharmārtha-kāmaiḥ śṛṅgāro nātra bindu-praveśakau ||67||

vīthy-aṅgāni yathā-lābhaṁ kuryāt prahasane yathā |

vīthī tu kaiśikī-vṛttau sandhy-aṅgāṅkais tu bhāṇavat ||68||

rasaḥ sūcyas tu śṛṅgāraḥ spṛśed api rasāntaram |

yuktā prastāvanākhyātair aṅgair udghātyakādibhiḥ ||69||

evaṁ vīthī vidhātavyā dvy-eka-pātra-prayojitā |

utsṛṣṭikāṅke prakhyātaṁ vṛttaṁ buddhyā prapañcayet ||70||

rasas tu karuṇaḥ sthāyī netāraḥ prākṛtā narāḥ |

bhāṇavat sandhi-vṛtty-aṅgair yuktaḥ strī-paridevitaiḥ ||71||

vācā yuddhaṁ vidhātavyaṁ tathā jaya-parājayau |

miśram īhāmṛge vṛttaṁ catur-aṅkaṁ tri-sandhimat ||72||

nara-divyāvaniyamān nāyaka-pratināyakau |

khyātau dhīroddhatāvantyo viparyāsād ayuktakṛt ||73||

divya-striyam anicchantīm apahārādinecchataḥ |

śṛṅgārābhāsam apy asya kiñcit kiñcit pradarśayet ||74||

saṁrambhaṁ param ānīya yuddhaṁ vyājān nivārayet |

vadha-prāptasya kurvīta vadhaṁ naiva mahātmanaḥ ||75||

**itthaṁ vicintya daśarūpaka-lakṣma-mārgam**

**ālokya vastu paribhāvya kavi-prabandhān |**

**kuryād ayatnavad alaṅkṛtibhiḥ prabandhaṁ**

**vākyair udāra-madhuraiḥ sphuṭa-manda-vṛttaiḥ ||76||**

iti dhanañjaya-kṛta-daśa-rūpakasya

tṛtīyaḥ prakāśaḥ samāptaḥ

||3||

 --o)0(o—

(4)

### caturthaḥ prakāśaḥ

**vibhāvair anubhāvaiś ca sāttvikair vyabhicāribhiḥ |**

**ānīyamānaḥ svādutvaṁ sthāyī bhāvo rasaḥ smṛtaḥ ||1||**

**jñāyamānatayā tatra vibhāvo bhāva-poṣakṛt |**

**ālambanoddīpanatva-prabhedena sa ca dvidhā ||2||**[[1]](#footnote-2)

**anubhāvo vikāras tu bhāva-saṁsūcanātmakaḥ |**

**hetu-kāryātmanoḥ siddhis tayoḥ saṁvyavahārataḥ ||3||**

**sukha-duḥkhādikair bhāvair bhāvas tad-bhāva-bhāvanaṁ |**

**pṛthag-brahmā bhavanty anye’nubhāvatve’pi sāttvikāḥ ||4||**

**sattvād eva samutpattes tac ca tad-bhāva-bhāvanaṁ |**

**stambha-pralaya-romāñcāḥ svedo vaivarṇya-vepathūḥ ||5||**

**aśru-vaisvaryam ity aṣṭau stambho’smin niṣkriyāṅgatā |**

**pralayo naṣṭa-saṁjñatvaṁ śeṣāḥ suyakta-lakṣaṇāḥ ||6||**

viśeṣād abhimukhyena caranto vyabhicāriṇaḥ |

sthāyiny unmagna-nirmagnāḥ kallolā iva vāridhau ||7||

nirveda-glāni-śaṅkā-śrama-dhṛti-jaḍatā-harṣa-dainyaugrya-cintās

trāserṣyāmarṣa-garvāḥ smṛti-maraṇa-madāḥ supti-nidrā-vibodhāḥ |

vrīḍāpasmāra-mohāḥ samatir-alasatāvega-tarkāvahitthā

vyādhy-unmādau viṣādotsuka-capala-yutās triṁśad ete trayaś ca ||8||

tattva-jñānāpad-īrṣyāder nirvedaḥ svāvamānanam |

tatra cintāśru-niḥśvāsa-vaivarṇyocchvāsa-dīnatāḥ ||9||

raty-ādyāyāsa-tṛṭ-kṣudbhir glānir niṣprāṇateha ca |

vaivarṇya-kampānutsāha-kṣāmāṅga-vacana-kriyāḥ ||10||

anartha-pratibhā śaṅkā para-krauryāt sva-durnayāt |

kampa-śoṣābhivīkṣādir atra varṇa-svarānyatā ||11||

śramaḥ khedo’dhva-raty-ādeḥ svedo’smin mardanādayaḥ |

santoṣo jñāna-śaktyāder dhṛtir avyagra-bhoga-kṛt ||12||

apratipattir jaḍatā syād iṣṭāniṣṭa-darśana-śrutibhiḥ |

animiṣa-nayana-nirīkṣaṇa-tūṣṇīṁ-bhāvādayas tatra ||13||

prasattir utsavādibhyo harṣo’śru-sveda-gadgadāḥ |

daurgatyādyair anaujasyaṁ dainyaṁ kārṣṇyāmṛjādimat ||14||

dṛṣṭe’parādha-daurmukhya-krauryaiś caṇḍatvam ugratā |

tatra sveda-śiraḥ-kampa-tarjanā-tāḍanādayaḥ ||15||

dhyānaṁ cintehitānāpteḥ śūnyatāśvāsa-tāpa-kṛt |

garjitāder manaḥ-kṣobhas trāso’trotkampitādayaḥ ||16||

parotkarṣākṣamāsūyā garva-daurjanya-manyujā |

doṣokty-avajñe bhrukuṭi-manyu-krodheṅgitāni ca ||17||

adhikṣepāpamānāder amarṣo’bhiniviṣṭatā |

tatra sveda-śiraḥ-kampa-tarjanā-tāḍanādayaḥ ||18||

garvo’bijana-lāvaṇya-balaiśvaryādibhir madaḥ |

karmāṇy ādharṣaṇāvajñā savilāsāṅga-vīkṣaṇam ||19||

sadṛśa-jñāna-cintādyaiḥ saṁskārāt smṛtir atra ca |

jñātatvenārtha-bhāsinyāṁ bhrū-samunnayanādayaḥ ||20||

maraṇaṁ suprasiddhatvād anarthatvāc ca nocyate |

**harṣotkarṣo madaḥ pānāt skhalad-aṅga-vaco-gatiḥ ||21||**

**nidrā hāso’tra ruditaṁ jyeṣṭha-madhyādhamādiṣu |**

**suptaṁ nidrodbhavaṁ tatra śvāsocchvāsa-kriyā param ||22||**

**manaḥ saṁmīlanaṁ nidrā cintālasya-klamādibhiḥ |**

**tatra jṛmbhāṅa-bhaṅgākṣi-mīlanotsvapnatādayaḥ ||23||**

**vibodhaḥ pariṇāmādes tatra jṛmbhākṣi-mardane |**

**durācārādibhir vrīḍā dhārṣṭyābhāvas tam unnayet |**

**sācīkṛtāṅgāvaraṇa-vaivarṇyādhomukhādibhiḥ ||24||**

**āveśo graha-duḥkhādyair apasmāro yathā-vidhi |**

**bhūpāta-kampa-prasveda-lālā-phenodgamādayaḥ ||25||**

**moho vicittatā bhīti-duḥkhāveśānucintanaiḥ |**

**tatrājñāna-bhramāghāta-ghūrṇanādarśanādayaḥ ||26||**

**bhrānti-cchedopadeśābhyāṁ śāstrādes tattva-dhīr matiḥ |**

**ālasyaṁ śrama-garbhāder jāḍyaṁ jṛmbhāsitādimat ||27||**

**āvegaḥ sambhramo’sminn abhisara-janite śastra-nāgābhiyogo**

**vātāt pāṁsūpadigdhas tvarita-pada-gatir varṣaje piṇḍitāṅgaḥ |**

**utpātāt srastatāṅgeṣv ahita-hita-kṛte śoka-harṣānubhāvā**

**vahner dhūnākulāsyaḥ karijam anu bhaya-stambha-kampāpasārāḥ ||28||**

**lajjādyair vikriyā-guptāv avahitthāṅga-vikriyā |**

**vyādhayaḥ sannipātādyās teṣām anyatra vistaraḥ ||29||**

**aprekṣā-kāritonmādaḥ sannipāta-grahādibhiḥ |**

**asminn avasthā rudita-gīta-hāsāsitādayaḥ ||30||**

**prārabdha-kāryāsiddhyāder viṣādaḥ sattva-saṅkṣayaḥ |**

**niḥśvāsocchvāsa-hṛt-tāpa-sahāyānveṣaṇādi-kṛt ||31||**

**kālākṣamatvam autsukyaṁ ramyecchā-rati-sambhramaiḥ |**

**tatrocchvāsatvarāśvāsa-hṛttāpa-sveda-vibhramāḥ ||32||**

**mātsarya-dveṣa-rāgādeś cāpalaṁ tv anavasthitiḥ |**

**tatra bharsana-pāruṣya-svacchandācaraṇādayaḥ ||33||**

**viruddhair aviruddhair vā bhāvair vicchidyate na yaḥ |**

**ātma-bhāvaṁ nay ty anyān sa sthāyī lavaṇākaraḥ ||34||**

**raty-utsāha-jugupsāḥ krodho hāsaḥ smayo bhayaṁ ślokaḥ |**

**śamam api kecit prāhuḥ puṣṭir nāṭyeṣu naitasya ||35||**

**nirvedādir atādrūpyād asthāyī svadate katham |**

**vairasyāyaiva tat-poṣas tenāṣṭau sthāyino matāḥ ||36||**

**vācyā prakaraṇādibhyo buddhisthā vā yathā kriyā |**

**vākyārthaḥ kārakair yuktā sthāyī bhāvas tathetaraiḥ ||37||**

**rasaḥ sa eva svādyatvād rasikasyaiva vartanāt |**

**nānukāryasya vṛttatvāt kāvyasyātatparatvataḥ ||38||**

**draṣṭuḥ pratīti-vrīḍerṣyā-rāga-dveṣa-prasaṅgataḥ |**

**laukikasya sva-ramaṇī-yuktasyeva darśanāt ||39||**

**dhīrodāttādyavasthānāṁ rāmādiḥ pratipādakaḥ |**

**vibhakti-yog raty-ādīn svadante rasikasya te ||40||**

**tā eva ca parityakta-viśeṣo rasa-hetavaḥ |**

**krīḍataṁ mṛṇmayair yadvad bālānāṁ dviradādibhiḥ ||41||**

**svotsāhaḥ svadate tadvac chrotṝṇām arjunādibhiḥ |**

**kāvyārtha-bhāvanāsvādo nartakasya na vāryate ||42||**

**svādaḥ kāvyārtha-sambhedād ātmānanda-samudbhavaḥ |**

**vikāsa-vistara-kṣobha-viksepaih sa caturvidhah ||43||**

**śṛṅgāra-vīra-bībhatsa-raudreṣu manasaḥ kramāt |**

**hāsyādbhuta-bhayotkarṣa-karuṇānāṁ ta eva hi ||44||**

**atas taj-janyatā teṣām ata evāvadhāraṇam |**

**śama-prakarṣo’nirvācyo muditādes tad-ātmatā ||45||**

**padārthair indu-nirveda-romāñcādi-svarūpakaiḥ |**

**kāvyād vibhāva-sañcāry-anubhāva-prakhyatāṁ gataiḥ ||46||**

**bhāvitaḥ svadate sthāyī rasaḥ sa parikīrtitaḥ |**

**lakṣaṇaikyaṁ vibhāvaikyād abhedād rasa-bhāvayoḥ ||47||**

**ramya-deśa-kalākāla-veṣa-bhogādi-sevanaiḥ |**

**pramodātmā ratiḥ saiva yūnor anyonya-raktayoḥ |**

**prahṛṣyamāṇā śṛṅgāro madhurāṅga-viceṣṭitaiḥ ||48||**

**ye sattvajāḥ sthāyina eva cāṣṭau**

**triṁśattrayo ye vyabhicāriṇaś ca |**

**ekonapañcāśad amī hi brahmā**

**yuktyā nibaddhāḥ paripoṣayanti |**

**ālasyam augryaṁ maraṇaṁ jugupsā**

**tasyāśrayādvaita-viruddham iṣṭam ||49||**

**ayogo viprayogaś ca sambhogaś ceti sa tridhā |**

**tatrāyogo’nurāgo’pi navayor eka-cittayoḥ ||50||**

**pāratantryeṇa daivād vā viprakarṣād asaṅgamaḥ |**

**daśāvasthaḥ sa tatrādāv abhilāṣo’tha cintanam ||51||**

**smṛtir guṇa-kathodvega-pralāponmāda-saṁjvarāḥ |**

**jaḍatā maraṇaṁ ceti duravasthaṁ yathottaraṁ ||52||**

**abhilāṣaḥ spṛhā tatra kānte sarvāṅga-sundare |**

**dṛṣṭe śrute vā tatrāpi vismayānanda-sādhvasāḥ ||53||**

**sākṣāt-pratikṛti-svapna-cchāyā-māyāsu darśanam |**

**śrutir vyājāt sakhī-gīta-māgadhādi-guṇa-stuteḥ ||54||**

**sānubhāva-vibrahmās tu cintādyāḥ pūrva-darśitāḥ |**

**daśāvasthatvam ācāryaiḥ prāyo-vṛttyā nidarśitam ||55||**

**mahā-kavi-prabandheṣu dṛśyate tad-anantatā |**

**dṛṣṭe śrute’bhilāṣāc ca kiṁ nautsukyaṁ prajāyate ||56||**

**aprāptau kiṁ na nirvedo glāniḥ kiṁ nāticintanāt |**

**viprayogas tu viśleṣo rūḍha-visrambhayor dvidhā ||57||**

**māna-pravāsa-bhedena māno’pi praṇayerṣyayoḥ |**

**tatra praṇaya-mānaḥ syāt kopāvasitayor dvayoḥ ||58||**

**strīṇām īrṣyākṛto mānaḥ kopo’nyāsaṅgini priye |**

**śrute vānumite dṛṣṭe śrutis tatra sakhī-mukhāt ||59||**

**utsvapnāyita-bhogāṅka-gotra-skhalana-kalpitaḥ |**

**tridhānumāniko dṛṣṭaḥ sākṣād indriya-gocaraḥ ||60||**

**yathottaraṁ guruḥ ṣaḍbhir upāyais tam upācaret |**

**sāmnā bhedena dānena natyupekṣā-rasāntaraiḥ ||61||**

**tatra priya-vacaḥ sāma bhedas tat-sakhy-upārjanam |**

**dānaṁ vyājena bhūṣādeḥ pādayoḥ patanaṁ natiḥ ||62||**

**sāmādau tu parikṣīṇe syād upekṣāvadhīraṇam |**

**rabhasa-trāsa-harṣādiḥ kopa-bhraṁśo rasāntaram ||63||**

**kopa-ceṣṭāś ca narinam prag eva pratipaditah |
kāryataḥ sambhramāc chāpāt pravāso bhinna-deśatā ||64||**

**dvayos tatrāśru-niḥśvāsa-kārśya-lambālakāditā |**

**sa ca bhāvī bhavan bhūtas tridhādyo buddhi-pūrvakaḥ ||65||**

**dvitīyaḥ sahasotpanno divya-mānuṣa-viplavāt |**

**svarūpānyatva-karaṇāc chāpajaḥ sannidhāv api ||66||**

**mṛte tv ekatra yatrānyaḥ pralapec choka eva saḥ |**

**vyāśrayatvān na śṛṅgāraḥ pratyāpanne tu netaraḥ ||67||**

**praṇayāyogayor utkā pravāse proṣita-priyā |**

**kalhāntariterṣyāyāṁ vipralabdhā ca khaṇḍitā ||68||**

**anukūlau niṣevete yatrānyonyaṁ vilāsinau |**

**darśana-sparśanādīni sa sambhogo mudānvitaḥ ||69||**

**ceṣṭās tatra pravartante līlādyā daśa yoṣitām |**

**dākṣiṇya-mārdava-premṇām anurūpāḥ priyaṁ prati ||70||**

**ramayec cāṭukṛt kāntaḥ kalā-krīḍādibhiś ca tām |**

**na grāmyam ācaret kiñcin narma-bhraṁśākaraṁ na ca ||71||**

vīraḥ pratāpa-vinayādhyavasāya-sattva-

mohāviṣāda-naya-vismaya-vikramādyaiḥ |

utsāha-bhūḥ sa ca dayā-raṇa-dāna-yogāt

tredhā kilātra mati-garva-dhṛti-praharṣāḥ ||72||

bībhatsaḥ kṛmi-pūti-gandhi-vamathu-prāyair jugupsaika-bhūr

udvegī rudhirāntra-kīkasa-vasā-māṁsādibhiḥ kṣobhaṇaḥ |

vairāgyāj jaghana-stanādiṣu ghṛṇā-śuddho’nubhāvair vṛto

nāsā-vaktra-vikūṇanādibhir ihāvegārti-śaṅkādayaḥ ||73||

krodho matsara-vairi-vaikṛta-mayaiḥ poṣo’sya raudro’nujaḥ

kṣobhaḥ svādhara-daṁśa-kampa-bhrukuṭi-svedāsya-rāgair yutaḥ |

śastrollāsa-vikatthanāṁsa-dharaṇī-ghāta-pratijñāgrahair

atrāmarṣa-madau smṛtiś capalatāsūyaugrya-vegādayaḥ ||74||

**vikṛtākṛti-vāg veṣair ātmano’tha parasya vā |**

**hāsaḥ syāt paripoṣo’sya hāsyas tri-prakṛtiḥ smṛtaḥ ||75||**

**smitam iha vikāsi-nayanaṁ,**

**kiñcil lakṣya-dvijaṁ tu hasitaṁ syāt |**

**madhura-svaraṁ vihasitaṁ,**

**sa-śiraḥ-kampam idam upahasitam ||76||**

**apahasitaṁ sāsrākṣaṁ,**

**vikṣiptāṅgaṁ bhavaty atihasitam |**

**dve dve hasite caiṣāṁ**

**jyeṣṭhe madhye’dhame kramaśaḥ ||77||**

**nidrālasya-śrama-glāni-mūrcchāś ca sahacāriṇaḥ |**

**atilokaiḥ padārthaiḥ syād vismayātmā raso’dbhutaḥ ||78||**

**karmāsya sādhu-vādāśru-vepathu-sveda-gadgadāḥ |**

**harṣāvega-dhṛti-prāyā bhavanti vyabhicāriṇaḥ ||79||**

**vikṛta-svarasatvāder bhaya-bhāvo bhayānakaḥ |**

sarvāṅga-vepathu-sveda-śoṣa-vaivarṇya-lakṣaṇaḥ |

dainya-sambhrama-sammoha-trāsādis tat-sahodaraḥ ||80||

iṣṭa-nāśād aniṣṭāptau śokātmā karuṇānutam |

niḥśvāsocchvāsa-rudita-stambha-pralapitādayaḥ ||81||

svāpāpasmāra-dainyādhi-maraṇālasya-sambhramāḥ |

viṣāda-jaḍatonmāda-cintādyā vyabhicāriṇaḥ ||82||

prīti-bhakty-ādayo brahmā mṛgayākṣādayo rasāḥ |

harṣotsāhādiṣu spaṣṭam antarbrahmān na kīrtitāḥ ||83|

ṣaṭtriṁśad-bhūṣaṇādīni sāmādīny ekaviṁśatiḥ |

lakṣya-sandhy-antarākhyāni sālaṅkāreṣu teṣu ca ||84||

**ramyaṁ jugupsitam udāram athāpi nīcam**

**ugraṁ prasādi-gahanaṁ vikṛtaṁ ca vastu |**

**yad vāpy avastu kavi-bhāvaka-bhāvyamānaṁ**

**tan nāsti yan na rasa-bhāvam upaiti loke ||85||**

**viṣṇoḥ sutenāpi dhanañjayena**

**vidvan-manorāga-nibandha-hetuḥ |**

**āviṣkṛtaṁ muñja-mahīśagoṣṭhī-**

**vaidagdhya-bhājā daśarūpam etat ||86||**

iti dhanañjaya-kṛta-daśa-rūpakasya

caturthaḥ prakāśaḥ samāptaḥ

||4||

 --o)0(o—

1. This second line not found in all editions. [↑](#footnote-ref-2)